‘હા, પણ આવતી કાલનો તો વાયદો છે. આવતી કાલનો વાયદો હું પાળી શકું તેમ ન હોઉં તો મારે આજની તારીખમાં નવો વાયદો કરી દેવો જોઈએ. આમ તો બાર વાગ્યા પછી તારીખ બદલાઈ જાય એટલે ખરેખર તો મારે બાર વાગ્યા સુધીમાં આવી જવું જોઈતું હતું. એ રીતે દોઢ કલાક મોડો આવવા બદલ હું આપની માફી માગું છું. અલબત્ત, આવતી પહેલી તારીખે સાતેય મહિનાનું ભાડું અવશ્ય આપી દઈશ.’ આટલું કહી એ પોતાને ઘેર જઈ નિરાંતે ઊંઘી ગયા. મકાનમાલિક આવતી પહેલી તારીખે ભાડું આવશે કે નહિ એ વિચારે એ રાત્રે જ નહિ, પછીની ત્રણ-ચાર રાત સરખું ઊંઘી શક્યા નહિ. પછીની પહેલી તારીખે અમારા સ્નેહીએ વાયદો પાળી બતાવ્યો. અલબત્ત, એ વખતે એમણે મોટરની લોનનો હપ્તો ન ભર્યો!